N Á R O D N Á R A D A S L O V E N S K E J R E P U B L I K Y

**IV. volebné obdobie**

NÁVRH

ZÁKON

z...........2010,

**ktorým sa mení a dopĺňa zákon č. 300/2005 Z.z. (Trestný zákon) v znení neskorších predpisov a zákon č. 301/2005 Z.z. (Trestný poriadok) v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon č. 300/2005 Z.z. (Trestný zákon) sa mení a dopĺňa takto :

1. Mení a dopĺňa sa § 378, ktorý vrátane nadpisu znie:

Týranie zvierat

(1) Kto  
  
a) týra zviera, hoci bol za obdobný čin v predchádzajúcich dvanástich mesiacoch postihnutý alebo za taký čin v predchádzajúcich dvadsiatich štyroch mesiacoch odsúdený,   
b) týra zviera zvlášť krutým a surovým spôsobom, alebo  
c) utýra zviera, alebo

d) svojím konaním podnecuje štvanie zvierat proti sebe za účelom ich boja, alebo

e) navádza a podnecuje iného na trestný čin týrania zvierat

potrestá sa odňatím slobody na 3 až 5 rokov.

(1a) Týraním zvieraťa je aj

a) spôsob chovu, ktorý nie je v súlade s podmienkami stanovenými všeobecne záväznými právnymi predpismi[[1]](#footnote-2),

b) neposkytnutie včasnej a zodpovedajúcej veterinárnej starostlivosti[[2]](#footnote-3),

c) neposkytovanie každodennej vhodnej výživy, pitnej vody a prístrešku pre zviera,

d) ak zviera utrpí ujmu na zdraví v dôsledku hrubej nedbanlivosti zo strany svojho majiteľa alebo osoby, ktorej majiteľ zviera s jej súhlasom zveril.

(2) Odňatím slobody na 5 až 8 rokov sa páchateľ potrestá, ak spácha čin uvedený v odseku 1  
  
a) na viacerých zvieratách,   
b) verejne alebo na mieste prístupnom verejnosti,   
c) na zvierati osobitne chránenom zákonom, alebo  
d) závažnejším spôsobom konania.

(2a) Miestom prístupným verejnosti sa rozumejú aj telekomunikačné prostriedky a iné masovo komunikačné prostriedky, najmä televízne vysielanie, internet a zverejnenie obrazového alebo zvukového záznamu znázorňujúceho týranie zvieraťa.

(2b) Závažnejším spôsobom konania sa rozumie aj zverejnenie obrazového alebo zvukového záznamu znázorňujúceho týranie zvieraťa na internete.

(3) Zvieraťom je pre účely tohto zákona spoločenské zviera, hospodárske zviera a zviera chránené osobitnými predpismi. Zvieraťom pre účely tohto zákona nie je hmyz, ak mu ochranu nepriznáva osobitný zákon.

(4) Týraním zvieraťa nie je:

1. usmrtenie hospodárskeho zvieraťa v súlade s účelom jeho chovu a osobitnými predpismi,
2. usmrtenie zvieraťa v krajnej núdzi v zmysle §24 zákona č. 300/2005 Z.z.,
3. usmrtenie zvieraťa z vážnych dôvodov veterinárnym lekárom podľa osobitných predpisov.

**Čl. II**

Zákon č. 301/2005 Z.z. (Trestný poriadok) sa mení a dopĺňa takto :

Mení a dopĺňa sa § 47, ktorého odsek č.2 znie:

(2) V prípade trestného činu týrania zvierat podľa § 378 Trestného zákona, ak vlastník zvieraťa nie je známy, oprávnenia poškodeného, s výnimkou uplatnenia nároku na náhradu škody, vykonáva organizácia na ochranu zvierat, ktorá sa o svoju účasť v konaní písomne prihlási.

Ostatné odseky 2) až 7) sa prečíslujú na odseky 3) až 8).

**Čl. III.**

Tento zákon nadobúda účinnosť 1.5. 2010.

1. Zákon č. 39/2007 Z.z. o veterinárnej starostlivosti v znení neskorších predpisov [↑](#footnote-ref-2)
2. Zákon č. 39/2007 Z.z. o veterinárnej starostlivosti v znení neskorších predpisov [↑](#footnote-ref-3)